मीडिया के उत्पादन और प्रसारण का स्थान उसकी पहुँच से कहीं दूर स्थित होता था। वह मात्र देख-सुन-पढ़ सकता था। उसके विचारों, प्रतिक्रयाओं और उसकी समझ के लिए मीडिया में कोई स्थान नहीं था। वह अधिक से अधिक समाचार पत्रों या रेडियो टीवी के लिए पत्र लिख सकता था परंतु उसके पास ऐसा कोई जरिया नहीं था कि वह उसका प्रयोग कर अपने अनुसार कार्यक्रमों को बनवा सकता अथवा यदि कोई कार्यक्रम उसे पसंद नहीं आ रहा तो वह उस कार्यक्रम को हटा सकता। परंतु नए मीडिया के आने से यह स्थिति बदल गई। आज आम आदमी मीडिया का मात्र उपभोक्ता ही नहीं है अपितु वह मीडिया का उत्पादक भी है। वह अपने ब्लॉग, ट्विटर, फेसबुक, वाट्सएप वैबसाइट के माध्यम से अपनी बात रख सकता है। अपने विचारों को लिख सकता है और अपने देखे समाज में चल रहे घटनाक्रम का वह अब मात्र साक्षी नहीं है वह एक पत्रकार की भाँति उसकी रिपोर्टिंग कर सकता है। दूसरी बात यह है कि परंपरागत मीडिया की भाँति वह अब सूचनाओं, समाचारों और मनोरंजन आदि के लिए किसी एक माध्यम का दास नहीं है बल्कि अब उसके सामने पूरी दुनिया खुल गई है। वह अब अपनी बात अपने क्षेत्र कस्बे तक ही नहीं बल्कि पूरी दुनिया तक पहुँचा सकता है। इस तरह से वह अपने क्षेत्र-कस्बे को पूरी दुनिया से जोड़ रहा है। इतना ही नहीं पूरी दुनिया में जो कुछ भी घटित हो रहा है उससे अपने क्षेत्र-कस्बे के लोगों को अवगत करा सकता है। इसने आम आदमी की सोच मे बड़ा परिवर्तन कर दिया है। इसमें उसका सहारा बना है इंटरनेट से जुडाव। इंटरनेट ने आम आदमी को विविध प्रकार के विषयों और विविध प्रकार की समस्याओं से भी परिचित करा दिया है। सबसे महत्वपूर्ण परिवर्तन यह आया है कि नया मीडिया एक अंतर्क्रियात्मक मीडिया है। इसमें दो तरफा ही बल्कि अनेक तरफा संवाद संभव है। उदाहरण के लिए जब आप अपनी कोई पोस्ट फेसबुक या फिर ट्विटर पर लिखते हैं तो उस पर न जाने कितने ही लोग एक साथ बात कर सकते हैं। इसे ही कुछ-कुछ मीडिया विशेषज्ञ नए प्रकार के जनतंत्र का नाम भी दे रहे हैं। इसका बहुत बड़ा आधार यह मुक्ति है जिसके कारण कोई भी व्यक्ति किसी भी विषय पर अपने विचार रख सकता है। वह दूसरे के विचारों से अवगत भी हो सकता है और दूसरों को अपने विचारों से भी परिचित करा सकता है। जयप्रकाश मानस लिखते हैं, "नया मीडिया सच्चे अर्थों में मीडिया का जनतंत्रीकरण है और जनता का मीडियाकरण भी। कदाचित यही वह संदर्भ है जिसके कारण दुनिया भर के समाजशास्त्रियों का एक वर्ग इसे डिजिटल डेमोक्रसी - जैसे श्रेष्ठ विभूषण से नवाज रहा है। नया मीडिया एक साथ व्यक्तिगत और सामाजिक दोनों हैं। इसमें संवाद, संचार, विचार-विमर्श, राजनीतिक प्रचार, सामाजिक लामबंदी, आदी सारी सम्भावनाएँ मौजूद हैं। पारंपरिक मीडिया के नाम यह अद्भुत ताकत नहीं थी, पर नए मीडिया के देह और हृदय में ऐसी डिजिटल वर्चुअल ताकत दर्ज हो चुकी है जो आपके संचार के साथ-साथ आपके ऊपर नजरदारी भी करता है। नया मीडिया सही मायने में किसी भी समय, कहीं से भी, किसी भी डिजिटल माध्यम से परस्पर संवादधर्मी उपयोगकर्ता या पाठक दर्शक, श्रोता के साथ मीडिया सामग्री के रचनात्मक उपयोग की प्रविधि है।"4 नया मीडिया अनेक उन लोगों को भी स्वर प्रदान कर रहा जिन्हें परंपरागत मीडिया में स्थान या तो नहीं मिलता था या फिर इतना कम मिलता था कि उनकी आवाज कहीं सुनी नहीं जाती थी। आज नए मीडिया की ही यह ताकत है कि तमाम राजनीतिक दल और व्यापारिक संस्थान जनता से संपर्क के लिए नए मीडिया का प्रयोग कर रहें। तमाम प्रशासनिक व्यवस्थाएँ भी ऑनलाइन होती जा रही हैं। इससे पारदर्शिता भी आई है और सहूलियात भी। इस माध्यम की एक विशेषता इसकी आर्काइव की है। आप अपना लिखा कई बरस बाद भी देख सकते हैं। आप ही नहीं अपितु दुनिया के किसी भी कोने में बैठा हुआ व्यक्ति बरसों बाद भी आपके लिखे को पढ़ सकता है। टेक्स्ट ही नहीं बल्कि संगीत और वीडियो के कार्यक्रम भी वह देख सकता है। यह माध्यम गेटकीपिंग की व्यवस्था से मुक्त है। इसलिए इसे मुक्त माध्यम भी माना जाता है। जिसका परिणाम यह है कि अनेक बार पत्रकारिता के सामान्य नियमों से लेकर सामान्य शिष्टाचार तक की अनदेखी कर दी जाती है।